Exeter-baas meen Stormers is die gunstelingSteven Kitshoff en Ruhan Nel. (Foto: Hansie Linde). Die sielkundige oorlogvoering vóór die Kampioenebeker-kwarteindstryd tussen die Stormers en Exeter Chiefs het begin. Volgens Rob Baxter, die Engelse klub se direkteur van rugby, het die Kapenaars reeds dié uitklopwedstryd in die sakkie. Die Stormers was die afgelope naweek op sy aanvallende beste en hulle het Harlequins met 32 – 28 in die DHL-stadion geklop. “Ek weet daar is baie mense wat glo dat ons nie ŉ kat se kans teen die Stormers staan nie. Hulle het immers maklik met Harlequins afgereken, terwyl ’Quins ŉ paar weke terug op ŉ drafstap met ons afgereken het. As ŉ mens só na dinge kyk is ons doppie beslis geklink,” het Baxter gesê. Volgens die Exeter-man is hy egter oukei daarmee as sy span nie die gunsteling-etiket vir die komende wedstryd dra nie. “Dit is eintlik ŉ goeie wegspringplek vir ons. Ons hoef nie veel aan ons fisieke spel te skaaf nie, ons moet net sorg dat ons emosionele batterye herlaai word.” Benewens die gevaar wat die Stormers-agterlyn inhou, het die voorspelers ook gesorg dat Harlequins harde bene gekou het. Die Stormers-skrum is ’n gedugte wapen. (Foto: Hansie Linde) Voorryspelers soos Steven Kitshoff, Frans Malherbe en Brok Harris het toegesien dat die besoekers se skrum in tru-rat bly, terwyl Deon Fourie se balsteelvermoë die lewe vir hulle baie moeilik gemaak het. Baxter meen dat Sam Simmonds die Exeter-aanslag sal lei om die Kaapse voorspelers te tem. Die 28-jarige losvoorspeler het ŉ speler-van-die-wedstryd-vertoning teen Montpellier gelewer en hy het 93 m met sy kragtige lopies vir sy span gewen. “Dit het by tye gelyk of dit onmoontlik is om hom in sy spore te stuit. Hy was een van die ouens wat met die regte ingesteldheid teen Montpellier gespeel het.” Die Stormers aanvaar egter geen uitslag as vanselfsprekend en hulle speel ook nie in hul geliefde Kaapstad waar hulle ŉ rits wedstryde op ŉ streep gewen het nie. Maar hulle ry op die kruin van die momentumgolf en hulle is oorgehaal om suksesvol in Europa te wees. Die wedstryd begin Saterdag om 18:30 en die aksie sal regstreeks op SuperSport uitgesaai word.